પોંડિચેરી થઈને સ્વામીજી મદ્રાસ પહોંચી ગયા. તેમની સાથે શ્રી મન્મથનાથ ભટ્ટાચાર્ય હતા. તેઓશ્રી મદ્રાસમાં સેન્ટ થોમમાં સ્વામીજીના યજમાન બનવાના હતા. સ્વામીજીની પોતાની ઇચ્છા ન હોવા છતાં તેમની કીર્તિ એ શહેરમાં ક્યારની યે પહોંચી ગઈ હતી. સુદૃઢ ચારિત્ર્યબળવાળા જે યુવકોએ સ્વામીજી વિષે સાંભળેલું હતું અને અંતરાત્માના અવાજથી તેમની મહત્તાને ઓળખી લીધી હતી, તેમણે ખૂબ આનંદપૂર્વક સ્વામીજીનું સ્વાગત કર્યું. ધારાશાસ્ત્રીઓ, ન્યાયમૂર્તિઓ, પ્રાઘ્યાપકો, સંસ્કૃતના પંડિતો, સામાજિક સુધારાચળવળના સદસ્યો- આમ જીવનનાં જુદાં જુદાં ક્ષેત્રોના અગ્રણી લોકો તેમને ઘેરી વળ્યા. સ્વામીજીએ તેમની સાથે દેશના કલ્યાણને સ્પર્શતા જુદા જુદા વિષયો વિષે ચર્ચા-વિચારણા કરી.